รัฐบาลไทย-ข่าวทำเนียบรัฐบาล-"สุรเชษฐ์"ประชุมคณะกรรมการขับเคลื่อนการแก้ไขปัญหาจังหวัดชายแดนภาคใต้ ด้านการศึกษา ศาสนา และศิลปวัฒนธรรม (กลุ่มภารกิจงานที่ 4)
วันพฤหัสบดีที่ 6 กรกฎาคม 2560
"สุรเชษฐ์"ประชุมคณะกรรมการขับเคลื่อนการแก้ไขปัญหาจังหวัดชายแดนภาคใต้ ด้านการศึกษา ศาสนา และศิลปวัฒนธรรม (กลุ่มภารกิจงานที่ 4)
กระทรวงศึกษาธิการ (ศธ.) ประชุมคณะกรรมการขับเคลื่อนการแก้ไขปัญหาจังหวัดชายแดนภาคใต้ ด้านการศึกษา ศาสนา และศิลปวัฒนธรรม (กลุ่มภารกิจงานที่ 4) ที่จังหวัดปัตตานี
เพื่อสรุปผลการดําเนินงานในรอบ 9 เดือนที่ผ่านมา (ตุลาคม 2559 - มิถุนายน 2560) และแนวทางดําเนินงานในห้วง 3 เดือนต่อไป(กรกฎาคม - กันยายน 2560)ของปีงบประมาณนี้
เมื่อวันพฤหัสบดีที่ 6 กรกฎาคม 2560 ณ ห้องประชุมกระทรวงศึกษาธิการ (ส่วนหน้า) ภายในค่ายสมเด็จพระสุริโยทัย อ.หนองจิก จ.ปัตตานี,พล.อ.สุรเชษฐ์ ชัยวงศ์ รัฐมนตรีช่วยว่าการกระทรวงศึกษาธิการ เป็นประธานการประชุมคณะกรรมการขับเคลื่อนการแก้ไขปัญหาจังหวัดชายแดนภาคใต้ ด้านการศึกษา ศาสนา และศิลปวัฒนธรรม (กลุ่มภารกิจงานที่ 4) โดยมีผู้บริหารกระทรวงและตัวแทน 7 หน่วยงานหลักที่เกี่ยวข้องในกลุ่มภารกิจงานที่ 4 เข้าร่วมประชุม อาทิ นายอดินันท์ ปากบารา ผู้ช่วยรัฐมนตรีประจํานายกรัฐมนตรี, พล.ต.ต.ธัมมศักดิ์ วาสะศิริ ที่ปรึกษารัฐมนตรีช่วยว่าการกระทรวงศึกษาธิการ, นายชัยพฤกษ์ เสรีรักษ์ ปลัดกระทรวงศึกษาธิการ, นายพีระศักดิ์ รัตนะ ผู้ตรวจราชการกระทรวงศึกษาธิการ ปฏิบัติหน้าที่รองผู้อํานวยการสํานักประสานงานและบูรณาการการศึกษาจังหวัดชายแดนภาคใต้ (สปศ.จชต.), นายสันติ แสงระวี รองศึกษาธิการภาค 8, นายนพพร มากคงแก้ว ผู้อํานวยการสํานักพัฒนาการศึกษาเขตพัฒนาเฉพาะกิจจังหวัดชายแดนภาคใต้ ฯลฯ
●รมช.ศธ.เผยวัตถุประสงค์ของการประชุมครั้งนี้
พล.อ.สุรเชษฐ์ ชัยวงศ์กล่าวว่ากลุ่มภารกิจงานที่ 4 (การศึกษา ศาสนา และศิลปวัฒนธรรม) เป็น 1 ใน 7 กลุ่มภารกิจงานของคณะกรรมการขับเคลื่อนการแก้ไขปัญหาจังหวัดชายแดนภาคใต้ (คปต.) หรือ "รัฐบาลส่วนหน้า"เพื่อทําหน้าที่การบูรณาการงานแก้ไขปัญหาจังหวัดชายแดนภาคใต้ของส่วนราชการ หน่วยงานของรัฐ และมีผู้แทนกระทรวง กรม หรือหน่วยงานต่าง ๆ ที่เกี่ยวข้องจํานวน 54 หน่วยงาน ได้จําแนกภารกิจงาน 7 งาน ประกอบด้วย1. งานรักษาความปลอดภัยในชีวิตและทรัพย์สิน2. งานอํานวยความยุติธรรม และเยียวยาผู้ได้รับผลกระทบ3. งานสร้างความเข้าใจทั้งในและต่างประเทศ4. งานการศึกษา ศาสนา และศิลปวัฒนธรรม5. งานพัฒนาตามศักยภาพของพื้นที่ และคุณภาพชีวิตประชาชน6. งานเพิ่มประสิทธิภาพภาครัฐ และการขับเคลื่อนนโยบายฯ7. งานแสวงหาทางออกจากความขัดแย้งโดยสันติวิธี
เพื่อให้มีการทบทวนผลการดําเนินการในช่วง 9 เดือนที่ผ่านมาของปีงบประมาณ 2560 (ตุลาคม 2559 - มิถุนายน 2560) และแนวทางดําเนินงานในห้วง 3 เดือนต่อไป (กรกฎาคม - กันยายน 2560) ที่ประชุมกลุ่มภารกิจงานที่ 4 โดยมี พล.อ.สุรเชษฐ์ ชัยวงศ์ เป็นประธาน จึงได้จัดประชุมในครั้งนี้
● รับทราบแนวทางการพัฒนาการศึกษา ศาสนา และศิลปวัฒนธรรม ปีงบประมาณ 2560
นายพีระศักดิ์ รัตนะกล่าวว่า ที่ประชุมได้รับทราบแนวทางการพัฒนาการศึกษา ศาสนา และศิลปวัฒนธรรม ปีงบประมาณ 2560ดังนี้
วัตถุประสงค์หลัก
1. เพื่อส่งเสริมให้เด็กและเยาวชนได้รับการศึกษาทั้งในและนอกระบบการศึกษาที่สอดคล้องกับแนวนโยบายของภาครัฐเพิ่มมากขึ้น
2. เพื่อเพิ่มประสิทธิภาพการจัดการศึกษาในโรงเรียนของรัฐ โรงเรียนเอกชนสอนศาสนาอิสลาม และสถาบันศึกษาปอเนาะ
3. เพื่อจัดระบบการบริหารทุนการศึกษาของนักเรียน นักศึกษา ให้สนับสนุนการแก้ไขปัญหาในพื้นที่จังหวัดชายแดนภาคใต้ (จชต.)
4. เพื่อจัดระเบียบนักเรียน นักศึกษาไทยมุสลิมในต่างประเทศ
5. เพื่อส่งเสริมการอยู่ร่วมกันของประชาชนในพื้นที่ ภายใต้บริบทของสังคมพหุวัฒนธรรม
ผลลัพธ์ที่ต้องการ
1. นักเรียนในระบบการศึกษาที่ออกกลางคัน และเยาวชนกลุ่มเสี่ยงได้รับโอกาสเข้าสู่ระบบการศึกษาเพิ่มมากขึ้น
2. การจัดการศึกษาในสถานศึกษากลุ่มเป้าหมาย ทั้งของรัฐและเอกชนได้อย่างมีประสิทธิภาพตามแนวนโยบายที่รัฐกําหนด โดยเฉพาะการยกระดับคุณภาพการศึกษา
3. นักเรียน นักศึกษา และเยาวชนกลุ่มเป้าหมายได้รับโอกาสทางการศึกษาอย่างต่อเนื่อง ทั้งในและนอกระบบการศึกษา
4. ประชาชนในพื้นที่ จชต. ทุกเชื้อชาติ ศาสนา และวัฒนธรรม สามารถดําเนินชีวิตร่วมกันบนความหลากหลาย เป็นสังคมพหุวัฒนธรรม
ตัวชี้วัด
1. ร้อยละของนักเรียนที่สําเร็จการศึกษาในช่วงชั้นประถมศึกษามัธยมศึกษาตอนต้น และมัธยมศึกษาตอนปลาย ที่เข้าศึกษาต่อในสถาบันการศึกษาของรัฐ
2. จํานวนนักเรียน นักศึกษากลุ่มเป้าหมาย ที่ได้รับทุนการศึกษาทั้งในและต่างประเทศ
3. ร้อยละของชุมชนที่มีการจัดกิจกรรมร่วมกันแบบสังคมพหุวัฒนธรรมอย่างแท้จริง
4. ผลสัมฤทธิ์ทางการศึกษา I-NET และ O-NET จํานวน 8 กลุ่มสาระวิชา
5. ระดับความพึงพอใจของประชาชนในพื้นที่ จชต. ที่มีต่อการจัดการเรียนการสอนของสถานศึกษาในพื้นที่ การฟื้นฟูส่งเสริมศาสนาและศิลปวัฒนธรรม
● รับทราบผลการดําเนินงานของทุกหน่วยงานในช่วง9เดือนที่ผ่านมา
นายพีระศักดิ์ รัตนะกล่าวว่า7 หน่วยงานหลักในกลุ่มงานภารกิจที่4คือ กองอํานวยการรักษาความมั่นคงภายในราชอาณาจักร (กอ.รมน.) สํานักนายกรัฐมนตรี, กองทัพอากาศ กระทรวงกลาโหม, กรมการปกครอง กระทรวงมหาดไทย, กระทรวงวัฒนธรรม, ศูนย์อํานวยการบริหารจังหวัดชายแดนภาคใต้ (ศอ.บต.), สํานักงานพระพุทธศาสนาแห่งชาติ และกระทรวงศึกษาธิการได้รายงานผลการดําเนินงานของแต่ละหน่วยงานในช่วง 9 เดือนที่ผ่านมา (ตุลาคม 2559 - มิถุนายน 2560) ต่อที่ประชุม
ซึ่งตามแผนงานปีงบประมาณ 2560 มีโครงการที่ได้รับอนุมัติให้ดําเนินการรวมทั้งสิ้น 148 โครงการ ภายใต้วงเงินงบประมาณที่ได้รับการจัดสรรรวม 3,602 ล้านบาทโดยขณะนี้ได้ใช้จ่ายไปแล้ว 119 โครงการ รวมเป็นเงิน 2,114 ล้านบาท หรือคิดเป็นร้อยละ 58.70 ของงบประมาณที่ได้รับนอกจากนี้ หน่วยงานในสังกัดได้นําเสนอแนวทางที่จะดําเนินการให้เสร็จสิ้นตามแผนงานและเป้าหมายที่ได้วางไว้เมื่อสิ้นปีงบประมาณนี้
● แนวทางดําเนินงานในปีงบประมาณ2560-2562
ส่วนแนวทางการดําเนินงานในปีงบประมาณต่อไปนั้นนายชัยพฤกษ์ เสรีรักษ์ได้เน้นย้ําให้ทุกหน่วยงานตรวจสอบและทบทวนแผนการดําเนินงานช่วง3ปีงบประมาณไปพร้อมกัน (2560-2562)ซึ่งปีงบประมาณ2560เป็นงบที่ได้อนุมัติแล้วจึงไม่มีปัญหาเพราะทุกหน่วยงานได้ปรับแผนดําเนินงานในช่วงเวลา3เดือนที่เหลือได้ลงตัวส่วนปีงบประมาณ2561เป็นงบปกติอยู่ในระหว่างการพิจารณาของสภาฯ คาดว่าจะเสร็จสิ้นภายใน31สิงหาคมนี้จากนั้นขอให้ทุกหน่วยงานวางแผนดําเนินการไปพร้อมกับปีงบประมาณ2562ซึ่งเป็นงบพื้นที่
● ผู้ช่วยรัฐมนตรีประจํานายกฯ ย้ําให้มีการประสานกันในเรื่องสถานศึกษาต้นแบบ
นายอดินันท์ ปากบารากล่าวว่า ในการดําเนินงานโครงการสถาบันศึกษาปอเนาะต้นแบบและตาดีกาต้นแบบ ขอให้ สช.จังหวัดแต่ละพื้นที่ทํางานประสานกันอย่างใกล้ชิด และขอบคุณหลายหน่วยงานที่มีการดําเนินการโครงการสร้างการรับรู้และความเข้าใจได้ดีมาก เช่น กองทัพอากาศ จึงขอให้ประสานในเรื่องนี้กับศูนย์ประสานงานและบริหารการศึกษาจังหวัดชายแดนภาคใต้ (ศปบ.จชต) ด้วย
● มอบให้ สป.จัดเตรียมสรุปผลดําเนินการเมื่อสิ้นปีงบประมาณ เพื่อรายงาน คปต.
พล.อ.สุรเชษฐ์ ชัยวงศ์กล่าวด้วยว่า ขอขอบคุณทุกหน่วยงานที่เข้าร่วมประชุมครั้งนี้ ขอให้ทุกหน่วยงานนําผลการประชุมไปประสานและให้เกิดการทํางานแบบบูรณาการ ตามภารกิจงานกลุ่มภารกิจที่4ของรัฐบาลส่วนหน้า (คปต.) เพื่อให้ห้วงเวลา3เดือนที่เหลือ สามารถดําเนินการให้เกิดผลสําเร็จและเกิดประโยชน์ต่อพี่น้องประชาชนในพื้นที่ ส่งผลให้คุณภาพ ประสิทธิภาพ การบูรณาการทางการศึกษาที่จะเกิดขึ้นอย่างยั่งยืนต่อไป
นอกจากนี้ มอบหมายให้สํานักงานปลัดกระทรวงศึกษาธิการ (สป.) เป็นหน่วยงานหลักในการสรุปรวบรวมข้อมูลและผลการดําเนินงานกลุ่มภารกิจงานที่ 4 ต่อ คปต.หลังจากสิ้นปีงบประมาณ โดยให้รวบรวมข้อมูลผลการดําเนินงาน9เดือนที่ผ่านมาเป็นฐานไว้ เมื่อถึงระยะเวลาช่วงปลายเดือนกันยายนนี้ จะได้สรุปรวบรวมและจัดทําเอกสารเพื่อนําเสนอ คปต.ได้ทันที เมื่อสิ้นปีงบประมาณ.
บัลลังก์ โรหิตเสถียร:สรุป/รายงาน
ยุทธพงศ์ เลือกกลั่นดี:ถ่ายภาพ